|  |
| --- |
|  |
| Република Србија  МИНИСТAРСТВО ТРГОВИНЕ,  ТУРИЗМА И ТЕЛЕКОМУНИКАЦИЈА  3. 7. 2022. године  Б е о г р а д |

**Водич: Како избећи нежељене трошкове приликом коришћења роминга**

Министарство трговине, туризма и телекомуникација саставило је водич за грађане Републике Србије како би избегли висок телефонски рачун после одмора у иностранству.

**1. Информишите се о ценама позива у ромингу**  
  
Пре одласка у иностранство, контактирајте са својим оператором како бисте се информисали о ценама одлазних и долазних позива, слања СМС порука, као и преноса података у мрежи оператора земље у коју путујете. Обавезно проверите да ли постоји разлика у ценама у зависности од избора страног оператора на чију мрежу се повезујете у иностранству или су цене једнаке без обзира на то коју мрежу користите у иностранству.

**2. Информишите се о ценама посебних тарифних додатака за роминг**  
  
Контактирајте са својим мобилним оператором како бисте добили информацију о ценама и условима коришћења посебних тарифних додатака за роминг, јер цене разговора, слања текстуалних порука и нарочито преноса података могу бити вишеструко ниже од оних које имате уговорене са својим мобилним оператором у оквиру тарифног пакета. Ако постоје повољни тарифни додаци за коришћење преноса података, можете их активирати и разговарати путем сервиса за комуникацију попут Вајбера и Вотсапа.

**3.** **Користите економично пренос података у ромингу**  
  
На пример, за аудио позив преко Вајбера није потребно много података, док је за видео позив преко исте апликације потребна значајно већа количина података. Такође, слање великог броја фотографија може резултирати великим преносом података, док је пренос видео садржаја најзахтевнији у овом погледу. Последично, пакет од једног гигабајта преноса података може бити потрошен преносом само неколико видео записа у трајању од по неколико минута, док иста величина преноса података омогућава чак и више сати аудио позива путем Вајбера или Вотсапа.

**5. Обратите пажњу на роминг близу границе**

Изаберите ручно мрежу оператора. У супротном, уколико вам је укључена опција аутоматског избора оператора, велика је вероватноћа да ћете, на пример ако из Херцег Новог идете на плажу Жањице и успут гледате цртани филм на Нетфликсу, успоставити услугу користећи мрежу неког од хрватских оператора, што ће бити веома скупо.

**6. Обратите пажњу на количину интернета у ромингу**   
  
Најбоље је да проверите количину интернета у ромингу код свог оператора пре путовања. Количина интернет саобраћаја за коришћење у мрежама мобилних оператора који своје услуге пружају на територији Западног Балкана зависи од тарифног пакета. Поједини тарифни пакети подразумевају да ћете моћи да искористите сав интернет, на који и иначе имате права када сте на територији Републике Србије, док је код других пакета ограничен број гигабајта који можете да користите на територији Западног Балкана.

**7. Искључите аутоматско ажурирање и преузимање фотографија и видеа**

Имајте у виду да гледање видеа на Јутјубу доприноси високој потрошњи интернета и може да проузрокује високе трошкове. Једно од решења за штедњу је да онемогућите аутоматско преузимање фотографија и видеа у апликацијама као што су Вајбер, Вотсапап и Месинџer, као и искључење опције аутоматске репродукције видеа на апликацијама Јутјуб и Инстаграм.